Гретцки хоккейға 21 йыл ғүмерен бирә һәм ошо ваҡыт эсендә НХЛ-дың бөтә мөмкин булған рекордтарын ҡуя. Уның иҫәбендә 61 ҡаҙаныш. Шуларҙың иң әһәмиәтлеһе булып, НХЛ-дың даими чемпионаттарында индерелгән голдарҙың һәм йыйған мәрәйҙәрҙең һаны тора. 1989 йылдың 15 октябрендә Гретцки мәрәйҙәр һаны буйынса Горди Хоу иҫәбенә ҡараған рекордты үтеп, яңыһын ҡуя(1850), 1994 йылдың 24 мартында индерелгән шайбалар һаны буйынса ла (801) рекорд урынлаштыра. Уның иҫәбендә бөтәһе 894 гол һәм 2857 мәрәй. Ике факт тураһында айырып әйтеп китергә кәрәк. (1) Әгәр Гретцки бер генә шайба индермәһә лә, ул үҙенең фантастик 1963 тапшырыу башҡарып йыйған мәрәйҙәр һаны буйынса барыбер рекорд ҡуйған булыр ине. (2) НХЛ тарихында тик өс хоккейсы ғына бер миҙгелдә 100 тапшырыу күрһәткесен үтә алды: Бобби Орр (бер тапҡыр), Марио Лемье (бер тапҡыр) һәм Уэйн Гретцки (ун бер тапҡыр). Өҫтәүенә, Уэйн был күрһәткесте рәттән ун бер тапҡыр башҡара. Рекордтарҙан тыш, Гретцки Лиганың күпселек индивидуаль трофейҙарын яулаусы булып тора, улар йыл һайын миҙгелдең иң яҡшы хоккейсыларына тапшырыла. Шулай итеп, Уэйн ун туғыҙ тапҡыр «Харт Трофи» (иң әһәмиәтле уйынсыға) һәм ун тапҡыр— «Арт Росс Трофи» (иң яҡшы бомбардирға) — НХЛ-дың иң абруйлы приздары эйәһе.